b"\n_START_ARTICLE_\nHexafluorur de sofre\n_START_SECTION_\nHist\xc3\xb2ria\n_START_PARAGRAPH_\nL'hexafluorur de sofre fou sintetitzat per primer cop el 1891 pel qu\xc3\xadmic franc\xc3\xa8s Henri Moissan (1852-1907) fent reaccionar sofre directament amb difluor, per\xc3\xb2 no l'identific\xc3\xa0. El 1900 juntament amb Paul Lebeau (1868-1959) el torn\xc3\xa0 sintetitzar, l'identific\xc3\xa0 i n'estudi\xc3\xa0 les propietats._NEWLINE_La primera investigaci\xc3\xb3 sobre aplicacions industrials es dugu\xc3\xa9 a terme per part de la companyia General Electric el 1937 que s'adon\xc3\xa0 que el gas es podia utilitzar per a l'a\xc3\xafllament en la plantes el\xc3\xa8ctriques. El 1939, l'estatunidenca Thomson-Houston Electric Company patent\xc3\xa0 el principi d'\xc3\xbas d' per a a\xc3\xafllants de cables i condensadors. Immediatament despr\xc3\xa9s de la 2a Guerra Mundial, les publicacions i les aplicacions s'incrementaren r\xc3\xa0pidament.\n_START_SECTION_\nEstructura\n_START_PARAGRAPH_\nSegons la teoria RPECV la configuraci\xc3\xb3 molecular de l'hexafluorur de sofre \xc3\xa9s la d'un octaedre regular, amb el sofre situat al mig i enlla\xc3\xa7at al 6 fluors que ocupen els sis v\xc3\xa8rtexs de l'octaedre. El tipus orbital h\xc3\xadbrid de l'\xc3\xa0tom de sofre es considera generalment . Els angles entre els enlla\xc3\xa7os  adjacents s\xc3\xb3n tots de 90\xc2\xb0. La longitud de tots els enlla\xc3\xa7os  \xc3\xa9s de 1,55 \xc3\x85. El moment dipolar \xc3\xa9s 0 i, per tant, s\xc3\xb3n mol\xc3\xa8cules no polars.\n_START_SECTION_\nPropietats f\xc3\xadsiques\n_START_PARAGRAPH_\nL'hexafluorur de sofre, a temperatura ambient, \xc3\xa9s un gas incolor i inodor. No t\xc3\xa9 un punt de fusi\xc3\xb3 normal on hi ha un equilibri l\xc3\xadquid-s\xc3\xb2lid a 1013,25 hPa. La temperatura del punt triple, en el quan estan en equilibri s\xc3\xb2lid, l\xc3\xadquid i gas, \xc3\xa9s de \xe2\x80\x9350,7 \xc2\xb0C. Per una altra banda sublima a \xe2\x80\x9363,8 \xc2\xb0C a 1013,25 hPa. La seva densitat \xc3\xa9s de 5,970 g/L. \xc3\x89s lleugerament soluble en aigua i soluble en etanol.\n_START_SECTION_\nPropietats qu\xc3\xadmiques\n_START_PARAGRAPH_\nL'hexafluorur de sofre \xc3\xa9s un compost qu\xc3\xadmic molt estable i pot estar present de manera estable a l'atmosfera durant milers d'anys. En comparaci\xc3\xb3 amb el hexafluorur de seleni, la taxa d'hidr\xc3\xb2lisi del hexafluorur de sofre \xc3\xa9s extremadament baixa, aix\xc3\xb2 es pot explicar considerant el petit radi de l'\xc3\xa0tom de sofre i a que els sis \xc3\xa0toms de fluor constitueixen un obstacle est\xc3\xa8ric considerable que protegeixen els enlla\xc3\xa7os   i els grups d'atacants tenen dificultats per apropar-se a l'\xc3\xa0tom central. Malgrat que el radi de l'\xc3\xa0tom de fluor \xc3\xa9s petit, de manera que la for\xc3\xa7a repulsiva entre els sis \xc3\xa0toms de fluor no \xc3\xa9s massa gran, l'enlla\xc3\xa7  no \xc3\xa9s f\xc3\xa0cil de dissociar. L'entalpia de formaci\xc3\xb3 de l'hexafluorur de sofre \xc3\xa9s de 1220 kJ/mol, per\xc3\xb2 l'entalpia de formaci\xc3\xb3 d'hexafluorur de seleni nom\xc3\xa9s \xc3\xa9s de 74 kJ/mol. D'aquesta manera, les petites dimensions dels radis dels l'\xc3\xa0toms de fluor i de sofre provoquen que la mol\xc3\xa8cula d'hexafluorur de sofre sigui molt estable, els \xc3\xa0toms s\xc3\xb3n dif\xc3\xadcils de desconnectar i el compost es descompon._NEWLINE_La reacci\xc3\xb3 d'hidr\xc3\xb2lisi malgrat ser termodin\xc3\xa0micament molt favorable t\xc3\xa9 una l'elevada energia d'activaci\xc3\xb3 i aix\xc3\xb2 fa que sigui una reacci\xc3\xb3 extremadament lenta i no s'observa:_NEWLINE_Les reaccions m\xc3\xa9s importants de l'hexafluorur de sofre s\xc3\xb3n les que es produeixen amb els metalls alcalins a altes temperatures, donant el fluorur i el sulfur del metall alcal\xc3\xad. Per exemple amb el sodi reacciona a uns 200 \xc2\xb0C:_NEWLINE_Les desc\xc3\xa0rregues el\xc3\xa8ctriques produeixen la descomposici\xc3\xb3 de l'en tetrafluorur de sofre,  , i la reacci\xc3\xb3 amb d'altres gasos per a donar fluorur d'hidrogen, , di\xc3\xb2xid de sofre, , tetrafluorur de carboni, , etc.\n_START_SECTION_\nObtenci\xc3\xb3\n_START_PARAGRAPH_\nEl m\xc3\xa8tode d'obtenci\xc3\xb3 habitual \xc3\xa9s la reacci\xc3\xb3 directe del sofre amb el difluor:_NEWLINE_En la mateixa reacci\xc3\xb3 tamb\xc3\xa9 s'obtenen en petites quantitats altres productes (, ,  i ). Aquestes impureses poden eliminar-se netejant amb una dissoluci\xc3\xb3 alcalina d'hidr\xc3\xb2xid de potassi, . Despr\xc3\xa9s s'escalfa la mescla fins a uns 300-350 \xc2\xb0C aconseguint la descomposici\xc3\xb3:_NEWLINE_A continuaci\xc3\xb3 es torna netejar amb una dissoluci\xc3\xb3 alcalina per eliminar el .\n_START_SECTION_\nElectrot\xc3\xa8cnia\n_START_PARAGRAPH_\nUna de les aplicacions m\xc3\xa9s importants de l'hexafluorur de sofre fa \xc3\xbas de les seves excel\xc2\xb7lents propietats a\xc3\xafllants, per la qual cosa s'utilitza com a diel\xc3\xa8ctric i a\xc3\xafllant en la ind\xc3\xbastria, especialment en circuits d'alta tensi\xc3\xb3. T\xc3\xa9 una baixa conductivitat el\xc3\xa8ctrica i una rigidesa diel\xc3\xa8ctrica molt elevada (8,5-9,8 kV/mm), la major entre els gasos i 2,5 vegades superior a la de l'aire a pressi\xc3\xb3 atmosf\xc3\xa8rica (3,0 kV/mm) i 10 vegades a pressions de 500 kPa, la qual cosa permet emprar-lo com a medi a\xc3\xafllant i d'extinci\xc3\xb3 de l'arc el\xc3\xa8ctric que es crea quan s'obri un interruptor en l\xc3\xadnies de mitjana i alta tensi\xc3\xb3. El 1967 sortiren al mercat els primers interruptors amb  per a instal\xc2\xb7lacions de mitjana i alta tensi\xc3\xb3, iniciant la progressiva substituci\xc3\xb3 dels d'aire comprimit. En produir-se una desc\xc3\xa0rrega es descompon parcialment, per\xc3\xb2 els productes obtinguts (, ,...) majorit\xc3\xa0riament es recombinen per tornar a donar l'. Amb el temps s'ha de purificar per mantenir les condicions f\xc3\xadsiques inicials.\n_START_SECTION_\nMedicina\n_START_PARAGRAPH_\nEn medicina l'hexafluorur de sofre s'utilitza com a anest\xc3\xa8sic. Els estudis han confirmat que l'anest\xc3\xa8sia \xc3\xa9s millor que el mon\xc3\xb2xid de nitrogen. En imatgeria tamb\xc3\xa9 s'empra com agent de contrast per ultrasons que permet millorar la qualitat dels ecocardiogrames (ultras\xc3\xb2 del cor). Funciona gr\xc3\xa0cies a la seva alta massa molecular que redueix significativament la freq\xc3\xbc\xc3\xa8ncia dels ultrasons aconseguint donar una imatge m\xc3\xa9s clara del cor. S'administra mitjan\xc3\xa7ant una injecci\xc3\xb3 intravenosa. En oftalmologia despr\xc3\xa9s d'una vitrectomia (extracci\xc3\xb3 de l'humor vitri), l'oftalm\xc3\xb2leg necessita omplir l'espai deixat pel gel vitri. Aix\xc3\xb2 es pot aconseguir injectant una petita quantitat de  dins del globus ocular per tal de mantenir la pressi\xc3\xb3 necess\xc3\xa0ria per permetre que la retina es mantingui en el seu lloc i sani adequadament. A causa de l'alta densitat del , el cos no pot absorbir-lo fins a 3 o 4 setmanes. En comparaci\xc3\xb3, l'aire \xc3\xa9s absorbit nom\xc3\xa9s entre 1 i 3 setmanes, cosa que no permet que l'ull tingui temps suficient per reparar-se. Despr\xc3\xa9s d'una pneumonectomia s'injecta hexafluorur de sofre a l'espai pleural de postpneumonectomia per mantenir la cavitat del pit. A mesura que l' s'absorbeix lentament a trav\xc3\xa9s de la pleura, la injecci\xc3\xb3 de gas a intervals de 6 mesos pot mantenir un bon espai pleural sense retenir l'efusi\xc3\xb3 pleural ni la deformitat del t\xc3\xb2rax. Tamb\xc3\xa9 s'empra per omplir cavitats en malalties de l'orella mitjana.\n_START_SECTION_\nPropulsor\n_START_PARAGRAPH_\nLa seva reacci\xc3\xb3 amb el liti \xc3\xa9s emprada com a sistema de propulsi\xc3\xb3 de torpedes, ja que es tracta d'una reacci\xc3\xb3 redox molt exot\xc3\xa8rmica, 14,73 MJ/kg, r\xc3\xa0pida i amb reactius i productes no t\xc3\xb2xics. A les temperatures de treball, 1100-1250 K, ambd\xc3\xb3s reactius es troben en estat l\xc3\xadquid a relativament baixes pressions. S'ha estudiat tamb\xc3\xa9 el seu \xc3\xbas com a sistema de propulsi\xc3\xb3 de vehicles que s'hagin de despla\xc3\xa7ar per la cara fosca de la Lluna on no hi arriba la llum solar o en missions a altres planetes.\n_START_SECTION_\nProtecci\xc3\xb3\n_START_PARAGRAPH_\nS'empra tamb\xc3\xa9 en la ind\xc3\xbastria de producci\xc3\xb3 de magnesi com a protector per evitar la r\xc3\xa0pida oxidaci\xc3\xb3 de la superf\xc3\xadcie d'aquest metall per part de l'oxigen atmosf\xc3\xa8ric. El magnesi fos i els seus aliatges s\xc3\xb3n subst\xc3\xa0ncies vol\xc3\xa0tils que tenen tend\xc3\xa8ncia a oxidar-se explosivament en contacte amb l'aire i requereixen una protecci\xc3\xb3 superficial en els processos de fosa. Des de la d\xc3\xa8cada de 1960 s'empra l' com a protector sobre el material fus.\n_START_SECTION_\nAltres\n_START_PARAGRAPH_\nAt\xc3\xa8s que l'hexafluorur de sofre \xc3\xa9s molt estable en aigua i en aire i en l'aire hi ha una molt baixa concentraci\xc3\xb3, l' s'utilitza com a tra\xc3\xa7ador en estudis cient\xc3\xadfics de control del flux d'aigua de mar, de difusi\xc3\xb3 dels contaminants de l'aire o de l'emissi\xc3\xb3 de gas met\xc3\xa0 per part de remugants._NEWLINE_Com que presenta una densitat superior a la de l'aire, els mags l'utilitzen l' per mostrar un objecte flotant sense que es vegi que enlloc d'aire hi ha un altre gas. Tamb\xc3\xa9 si s'inhala  i despr\xc3\xa9s es parla la veu resulta m\xc3\xa9s profunda. Aix\xc3\xb2 \xc3\xa9s degut al fet que la massa molecular de l'hexafluorur de sofre, 146 g/mol, \xc3\xa9s superior la mitjana de l'aire, 29 g/mol, i la freq\xc3\xbc\xc3\xa8ncia ac\xc3\xbastica es redueix significativament, a gaireb\xc3\xa9 la meitat que en l'aire, produint una reducci\xc3\xb3 del to._NEWLINE_Pel fet que t\xc3\xa9 un volum major que les mol\xc3\xa8cules de dinitrogen i de dioxigen de l'aire travessa amb dificultat les membranes de cautx\xc3\xba. Per aix\xc3\xb2 es va emprar per inflar pneum\xc3\xa0tics i pilotes de tennis i com a farciment dels coixins de gas esmortidors presents en cal\xc3\xa7at esportiu. Aquestes aplicacions s'han abandonat degut a l'efecte negatiu sobre el medi ambient si se'n produeix una fuita, ja que \xc3\xa9s un poder\xc3\xb3s gas d'efecte hivernacle.\n_START_SECTION_\nToxicitat\n_START_PARAGRAPH_\nL'hexafluorur de sofre nom\xc3\xa9s pot produir la mort per simple asf\xc3\xadxia per falta d'oxigen. La seva in\xc3\xa8rcia qu\xc3\xadmica i el seu baix potencial d'acumulaci\xc3\xb3 fan que tengui poca toxicitat. La possible formaci\xc3\xb3 de productes de degradaci\xc3\xb3 altament t\xc3\xb2xics es pot produir quan l' est\xc3\xa0 sotm\xc3\xa8s a condicions d'extremes, en particular les desc\xc3\xa0rregues el\xc3\xa8ctriques que es produeixen en els equips a\xc3\xafllants de gas, poden promoure la formaci\xc3\xb3 d'esp\xc3\xa8cies altament reactives d'inter\xc3\xa8s toxicol\xc3\xb2gic. Aquest productes poden ser t\xc3\xb2xics, causant n\xc3\xa0usees i v\xc3\xb2mits, s\xc3\xadmptomes pulmonars i atel\xc3\xa8ctasis transit\xc3\xb2ria. Pot estar contaminat amb altres fluorurs de sofre, com el decafluorur de disofre, , que \xc3\xa9s extremadament t\xc3\xb2xic i \xc3\xa9s un irritant respiratori. Inhalat com una barreja del 80% amb 20% d'oxigen, produeix formigueig, excitaci\xc3\xb3 i alteraci\xc3\xb3 de l'audici\xc3\xb3 i \xc3\xa9s un anest\xc3\xa8sic lleu.\n_START_SECTION_\nMedi ambient\n_START_PARAGRAPH_\nL'hexafluorur de sofre \xc3\xa9s un gas d'efecte hivernacle afectat pel Protocol de Kyoto, 22 200 vegades m\xc3\xa9s efica\xc3\xa7 que el di\xc3\xb2xid de carboni, , per unitat de massa, la qual cosa significa que l'emissi\xc3\xb3 d'un kilogram d' equival a l'emissi\xc3\xb3 de 22 200 kg de . No t\xc3\xa9 efectes sobre l'oz\xc3\xb3 estratosf\xc3\xa8ric. Abans de les emissions industrials la seva pres\xc3\xa8ncia en l'atmosfera era nul\xc2\xb7la. Les concentracions actuals en la troposfera s\xc3\xb3n molt baixes, de 8,6 ppt (8,6 nmol /mol totals) el 2015. Tanmateix la seva concentraci\xc3\xb3 va augmentant a un ritme de 0,24 ppt per any i t\xc3\xa9 un per\xc3\xadode de vida a l'atmosfera molt alt, de 3 600 anys. Per evitar l'augment de la seva concentraci\xc3\xb3 atmosf\xc3\xa8rica el els diferents estats adherits al Protocol de Kyoto han anat reduint la producci\xc3\xb3 i finalment prohibint el seu \xc3\xbas per omplir pneum\xc3\xa0tics, el seu \xc3\xbas com a\xc3\xafllant ac\xc3\xbastic en finestres de doble vidre, i el seu \xc3\xbas en la producci\xc3\xb3 de magnesi."